**FOTOGRAF LARS LARSEN INGULFSVAND 1859 – 1913**

***Opplysningene nedenfor er delvis hentet fra heftet «Fotograf Lars Larsen Ingulfsvand 1859 – 1913», som Levanger museum ga ut i desember 1999***.

Lars Larsen Ingulfsvand ble født 25. mars 1859. Foreldrene var Lars Pedersen Ingulfsvand og Susanna Johnsdatter Linnæsset. Han var gift med Kirsti Lorentsdatter. Foreldrene til Kirsti var Lorents Larsen Holand og Marit Bengtsdatter Lindahl. Lornts Larsen kom egentlig fra Eidet i Sørli. Ved folketellinga i 1875 er han registret som «tilreisende» på gården Leirbakken Østre, gnr. 8, bnr. 1. Marit Bengtsdatter er registrert på samme gård med tittelen «husholderske hos husfaderen». Lars og Kirsti hadde to barn:

* Lars Larsen Ingulfsvann (Lars Ingulf), født 03.02.1890, død 1974 . Han forble ugift.
* Sanna Larsdatter Ingulfsvann, født 26.12.1898, har etterkommere som i dag eier Nergård, som ble fradelt som bnr. 7 i 1911.

Vi vet ikke eksakt når og hvorfor Lars kom til Leirbakken, men det er vel sannsynlig at det var fordi han hentet seg kjerring der. Også broren, John Larsen Ingulfsvand, kom til Leirbakken. Han giftet seg med ei gårddatter fra Øvre Leirbakk og de bosatte seg på andre sida av Leirbakkelva. Lars og John forpaktet Leirbakkgården, gnr. 8, bnr. 3, i 10 år fra 1892 fordi Oluf Lerbakk, ble foreldreløs og gårdeier da han bare var 12 år. Det var vergen hans, kirkesanger Ole Rønning, som ordnet forpaktningskontrakten.

Lars Larsen Ingulfsvand var en flittig og flink brevskriver.

Han leste alt han kom over, og kjøpte mye bøker, hefter og tidsskrifter.

7. mars 1884 begynte han i lære hos fotograf Danielsen i Namsos.

Kostnadene i forbindelse med læretida utgjorde 400 kroner. For å finansiere dette måtte han låne 350 kroner i Grong Sparebank.

I juni 1885 hadde han skaffet seg nok utstyr til å starte fotograf-virksomheten. Ett av de første kameraene laget han selv.

Først i 1903 fikk han ordnet seg et slags atelier. Før denne tid ble nesten alle hans bilder tatt utendørs.

Annonse i Namdals-posten/Namdalens Blad 23. april 1888:

*«En del udskaarne Træfigurer: Personer, Heste, Elg og Ren er til salgs hos Undertegnede. Prisen 2 a 3 kr. Pr. stk (Kr. 5,00 pr. par)*

*Fotograf L. Ingulf, Nordlid»*

I tillegg til fotografering og treskjæring drev Ingulfsvand også med skogsarbeid og jakt. Han skrev også beretninger fra Lierne som han sendte til aviser og ukemagasiner, først og fremst til Namdals-posten/Namdalens Blad. Rypefangst var også en del av livsgrunnlaget.

Den 1. april 1886 giftet han seg med Kirsti Lorentsdatter Kveli. Den 30. desember 1890 ble en ny Lars Ingulf født. I 1893 flyttet han med kone og sønn til «Oppgården i Lerbakk». Her ble dattera, Sanna Margrete, født 26. desember 1898. Kirsti døde i mars 1915, trolig av struma.

Året 1907 var et høydepunkt i hans karriere, da tok han 139 bilder.

7. november 1903 flyttet han og familien til eget hus i Leirbakken, Nergaard gnr. 8 bnr. 7. Gården kunne fø 2 kyr og noen sauer. I huset fikk han innredet et lite mørkerom samt bruke sin egen stue som atelier. Han bygde senere et forseggjort inngangsparti til huset.

Lars Larsen Ingulfsvand tok etternavnet Ingulf etter å ha drevet som fotograf noen år. Det er mulig at Lars Ingulf var som et kunstnernavn å regne. Sønnen, Lars, kalte seg også Lars Ingulf. Han drev også en tid som fotograf. Han bodde i Nergården til 1964 da han flyttet til Jevrum. Nåværende eier, Lars Holand, er tippoldebarn til Lars Larsen Ingulfsvand. Søstra til Lars Ingulf den yngre, Sanna, var Lars Holands oldemor. Dattera hennes, Kristine, var gift med Kåre Holand, og det var deres sønn, Aasmund Holand, som overdro hele fotosamlinga til Lars Larsen Ingulfsvand og Lars Ingulf til Levanger museum for oppbevaring og digitalisering. Med gaven fulgte også en det fotoutstyr etter deres virksomhet.

*Kvelia, 30. april 2019*

*Ottar Bergli*